CELEX: 32018L0739
Language: hr
Date: 2018-03-01 00:00:00
Title: Delegirana direktiva Komisije (EU) 2018/739 оd 1. ožujka 2018. o izmjeni, u svrhu prilagodbe tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo kao element u čeličnim legurama (Tekst značajan za EGP. )

18.5.2018   
            
            
               HR
            
            
               Službeni list Europske unije
            
            
               L 123/103
            
         DELEGIRANA DIREKTIVA KOMISIJE (EU) 2018/739
   оd 1. ožujka 2018.
   o izmjeni, u svrhu prilagodbe tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za olovo kao element u čeličnim legurama
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi (1), a osobito njezin članak 5. stavak 1. točku (a),
   budući da:
   
               (1)
            
            
               Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava olovo.
            
         
               (2)
            
            
               Točkom 6(a) Priloga III. Direktivi 2011/65/EU izuzima se upotreba olova kao elementa u čeličnim legurama za potrebe strojne obrade i u galvaniziranom čeliku s masenim udjelom olova do 0,35 % do 21. srpnja 2016. Komisija je u skladu s člankom 5. stavkom 5. Direktive 2011/65/EU primila zahtjev za obnavljanje tog izuzeća u pogledu kategorija od 1. do 7. i 10. prije 21. siječnja 2015.
            
         
               (3)
            
            
               Olovo se dodaje čeliku u cilju povećanja primjerenosti za strojnu obradu u okviru industrijske proizvodnje. Ono ima podmazujući učinak zahvaljujući kojem se olakšavaju dubinsko bušenje i operacije visoke brzine. Galvanizacija je postupak nanošenja zaštitnog sloja cinka na čelik kako bi se spriječila korozija.
            
         
               (4)
            
            
               Iako je bezolovni čelik dostupan za neke posebne primjene, njegova uporaba u ostalim primjenama trenutačno je znanstveno i tehnički neizvediva. Dodatno smanjenje područja primjene pokazalo se zasad neizvedivim zbog visoke složenosti lanca opskrbe.
            
         
               (5)
            
            
               U pogledu galvaniziranog čelika, zbog tehnološkog napretka olovo je nužno samo u vruće pocinčanom čeliku i u nižoj koncentraciji.
            
         
               (6)
            
            
               Budući da za primjene u kategorijama od 1. do 7. i 10. trenutačno ne postoje dovoljno pouzdana zamjenska rješenja te se ne očekuje da će ona biti dostupna u skoroj budućnosti, te da u slučaju vruće pocinčanog čelika udio olova proizlazi iz nečistoće recikliranog cinka, za obje je primjene opravdano razdoblje valjanosti do 21. srpnja 2021., dok bi kraće razdoblje moglo stvoriti nepotrebno administrativno opterećenje za industriju. Za kategorije osim kategorija od 1. do 7. i kategorije 10., postojeće izuzeće nastavlja se primjenjivati prema razdobljima valjanosti utvrđenima u članku 5. stavku 2. drugom podstavku Direktive 2011/65/EU.
            
         
               (7)
            
            
               Direktivu 2011/65/EU trebalo bi stoga na odgovarajući način izmijeniti,
            
         DONIJELA JE OVU DIREKTIVU:
   Članak 1.
   Prilog III. Direktivi 2011/65/EU mijenja se kako je utvrđeno u Prilogu ovoj Direktivi.
   Članak 2.
   1.   Države članice najkasnije do 30. lipnja 2019. donose i objavljuju zakone i druge propise potrebne za usklađivanje s ovom Direktivom. One Komisiji odmah dostavljaju tekst tih odredaba.
   One te odredbe primjenjuju od 1. srpnja 2019.
   Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.
   2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
   Članak 3.
   Ova Direktiva stupa na snagu dvadesetog dana od dana objave u Službenom listu Europske unije.
   
   Članak 4.
   Ova je Direktiva upućena državama članicama.
   
      Sastavljeno u Bruxellesu 1. ožujka 2018.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 174, 1.7.2011., str. 88.
   
   
      PRILOG
      U Prilogu III. Direktivi 2011/65/EU točka 6(a) zamjenjuje se sljedećim:
      
         
                     „6(a)
                  
                  
                     Olovo kao element u čeličnim legurama za potrebe strojne obrade i u galvaniziranom čeliku s masenim udjelom olova do 0,35 %
                  
                  
                     Istječe:
                     
                                 —
                              
                              
                                 21. srpnja 2021. za kategorije 8. i 9. osim medicinskih proizvoda za dijagnostiku in vitro te instrumente za praćenje i kontrolu u industriji,
                              
                           
                                 —
                              
                              
                                 21. srpnja 2023. za medicinske proizvode za dijagnostiku in vitro iz kategorije 8.,
                              
                           
                                 —
                              
                              
                                 21. srpnja 2024. za instrumente za praćenje i kontrolu u industriji iz kategorije 9. te za kategoriju 11.
                              
                           
               
                     6(a)-I
                  
                  
                     Olovo kao element u čeličnim legurama za potrebe strojne obrade s masenim udjelom olova do 0,35 % te u komponentama od vruće pocinčanog čelika s masenim udjelom olova do 0,2 %
                  
                  
                     Istječe 21. srpnja 2021. za kategorije od 1. do 7. te 10.”